Коми Республикаса Юралысь тшöктiс дасьтыны «улыс» муниципальнöй юкöнъяс позяна ног гырысьмöдöм кузя вöзйöмъяс

Татшöм вöзйöмöн шыöдчис талун В.Гайзер Коми Республика Сöветъясса юрнуöдысьяслöн Сöветса заседание вылын.

Республикаса Юралысь пасйис, мый öткымын районын татшöм уджыс отсалас «бурмöдны веськöдлан аппарат видзöм кузя рöскод да веськöдас прöстмöм сьöмсö местаясын олысь гражданалысь оланног бурмöдöм вылö. Талун артмö сiдз, мый сьöмкудйысь уна сьöм, пример вылö, сикт овмöдчöминлöн, мунö муниципальнöй служащöйяслы удждон вылö», – пасйис Вячеслав Гайзер.

Таысь кындзи, республикаса Юралысь кыпöдiс сёрнисö сы йылысь, мый колö выль ногöн уджавны гöля олысь гражданакöд. «Сёрниыс абу отсöг сетöм йылысь – танi мытшöдыс абу, а сыын, мый тайö йöзыслы пыр лоö чукöртны öти и сiйö жö документъяс – то оланiн да коммунальнöй овмöс кузя субсидия вылö, то челядьлы дон босьттöг сёйöм вылö школаö. Быд пöрйö олысьяслы лоö котравны «öти и сiйö жö кытшöд» да сетны торъя «öшиньясö» збыль вылас öти и сiйö жö документъяс. Та дырйи быд пöрйö видзöны оз этша вын да сьöм. Мытшöдсö позяс решитны «öти öшинь служба» лöсьöдöмöн. Вöзъя тiянлы меставывса тшупöдын думыштны, кыдзи эськö позьö кокньöдны документ чукöртöмсö да оформитöмсö, быд районлысь аслыспöлöслунсö тöд вылö босьтöмöн», – висьталiс республикаса Юралысь.

Вячеслав Гайзер сiдзжö шыöдчис муниципальнöй юкöнъясса юрнуöдысьяс дорö корöмöн, медым найö бурмöдiсны олысьяслы чорыд ломтас вылö субсидияяс сетöм кузя уджсö.

«Ме дорö, республикаса Юралысьлöн йöзöс примитан водзвежöсö, воö помтöм норасьöм, медводз – пес вылö ыджыд дон йылысь. Пыдди пуктана уджъёртъяс – татшöм юалöмсö республикаса Веськöдлан котыр видлалiс 2 во сайын. Чорыд ломтас вузалысьяслы вошан чöжöс субсидируйтöм вылö республиканскöй сьöмкудйын сьöмсö артыштöма. Колöны кö татшöм удж кузя пример – шыöдчöй Чилимдiн районса тiян уджъёртъяс дорö. Вайö нöшта öтчыдысь индам – тайö мытшöдсö позьö и колö разьны места вылын»,– тöдчöдiс Вячеслав Гайзер.